Поштовани ученици 8. разреда,

територија Србије изграђена је од седиментних, метаморфних и магматских стена. Највеће распрострањење имају седиментне стене настале таложењем органских и неорганских материја у океанима, морима и језерима током дуге геолошке еволуције Земље (Панонски басен и обод Панонског басена). Магматске стене су настале хлађењем магме, и могу бити дубинске и површинске. Оне имају мање распрострањење, али су за њих везане појаве руда. За Српско-македонску масу, Динарске и Карпатско-балканске планине везане су појаве различитих руда и минерала.

На прошлом часу учили смо лежишта ЦРНИХ МЕТАЛА, и надам се да сте запамтили где у Србији има руде ГВОЖЂА, а где има НИКЛА, ХРОМА, МОЛИБДЕНА, ВОЛФРАМА итд. Црна металургија је грана металургије која даје сирово гвожђе, челик, ваљану и вучену жицу, лимове, цеви, шине и разне коване производе. Има велики значај за производњу машина и разних металних предмета. Центар црне металургије у Србији је железара у Смедереву у којој се преређује руда гвожђа (руда гвожђа се увози јер се код нас не експлоатише).

Данас ћемо научити лежишта ОБОЈЕНИХ МЕТАЛА у нашој земљи.

ОБОЈЕНА МЕТАЛУРГИЈА је грана металургије која даје обојене метале: бакар, олово, цинк, алуминијум, антимон, калај итд. Обојени метали имају значајну улогу у савременој техници, нарочито електротехници, аутомобилској, авионској и војној индустрији.

Руда ОБОЈЕНИХ метала – бакра, олова, цинка, антимона и боксита – у Србији има на више места.

БАКАР је после гвожђа, најважнији и најкориснији метал. Главни рудници бакра су у Бору, Мајданпеку и Великом Кривељу (Источна Србија). Борски рудник је синоним за производњу бакра, не само у Србији већ у Европи.

ОЛОВО и ЦИНК се јављају у заједничкој руди. Важнији рудници су: Трепча, Ново Брдо, Кижница и Ајвалија на Косову и Метохији, Крива Феја код Врања, Леце код Медвеђе, Рудник код Горњег Милановца. Налазишта оловно-цинкане руде има на планини Рогозни и у околини Крупња. Топионица олова и цинка налази се у Звечану, а топионица цинка у Шапцу.

Руде АНТИМОНА највише има у западној Србији. Ту се налази најбогатије налазиште антимона у Европи, лежишта: Зајача код Лознице и Столице код Крупња. Рудишта антимона има и на Копаонику.

АЛУМИНИЈУМ је лак и отпоран метал, у примени од XX века. Добар је проводник топлоте и електричне енергије. Добија се из руде БОКСИТА. Налазишта руде БОКСИТА има на Косову и Метохији (рудник у Клини, затворен 1990.год.). У Севојну код Ужица налази се ваљаоница алуминијума, која добија бакар из Бора а алуминијум из Подгорице.

МАГНЕЗИТ је обојени метал који се сматра и неметалом јер се користи у производњи опека за облагање пећи. Фабрика за производњу опека налази се у Краљеву, а лежиште магнезита у Брђанима код Горњег Милановца.

Посебну групу метала чине ЗЛАТО, СРЕБРО, ПЛАТИНА и ЖИВА који се називају ПЛЕМЕНИТИ МЕТАЛИ.

ЗЛАТО је један од најређих метала у Земљиној кори. Налази се у облику зрнаца, љуспица или жилица у рудама бакра, олова и цинка, или у песковитом наносу река (Пека, Млаве, Тимока, Ресаве и др.). Као и СРЕБРО, злато се данас добија прерадом бакарне руде у Бору.

Мање налазиште ПЛАТИНЕ отривено је у околини Трстеника.

ЖИВА је једини течни метал. Њених налазишта има на Авали код Београда и Дели Јовану у источној Србији.

Руде обојених метала су наше највеће рудно богатство. Од њих највећи значај имају налазишта и производња бакра, олова и цинка и њихових пратећих производа (један од производа у току топљења бакарне руде је сумпорна киселина, коју користи фабрика сумпор фосфата у Прахову). Бор и Мајданпек су највећи произвођачи бакра и злата у Србији.

Потребно је да научимо лежишта обојених метала, а то ћемо најлакше учинити уз карту Србије. Такође, било би добро да обележите лежишта обојених метала на немој карти.

Поздрав од наставнице географије